पाएं अपने शहर की ताज़ा ख़बरें और फ्री ई-पेपरडाउनलोड करें
रोगियों को राहत पहुंचाने में नाकाम स्वास्थ्य विभाग अब मौत के आंकड़े छिपाने लगा है। पीबीएम एमसीएच कोविड हॉस्पिटल में पिछले 24 घंटों में 21 रोगियों की मौत हो गई। जबकि स्वास्थ्य विभाग की रिपोर्ट में कोई मौत नहीं बताई गई है। कोविड हॉस्पिटल में 30 अप्रैल की रात 12 बजे तक 24 घंटे में 21 लोगों की मौत हो गई। यह संख्या अब तक की सबसे ज्यादा है।
पीबीएम हॉस्पिटल की रिपोर्ट में एमसीएच विंग के आईसीयू फर्स्ट में 11 लोगों की मौत हुई है। आईसीयू सेकेंड, फर्स्ट और सेकेंड फ्लोर पर तीन-तीन व एक मौत डे केयर में हुई है। आम तौर पर स्वास्थ्य विभाग रोजाना मौतों के आंकड़े जारी करता है, लेकिन शनिवार की रिपोर्ट में मौत जीरो बताई गई। जबकि शुक्रवार की रिपोर्ट में सात लोगों की कोरोना से मौत बताई थी। यह आंकड़ा 28 अप्रैल की रात 12 बजे तक का है। दोनों दिनों की रिपोर्ट को देखने के बाद यह साफ हो गया है कि अब मौत के आंकड़े छिपाए जा रहे हैं।
कोरोना के गंभीर रोगियों की संख्या जिस हिसाब से बढ़ रही है, उससे मौतों का आंकड़ा भी बढ़ता नजर आ रहा है। उधर, इस संबंध में सीएमएचओ डॉ. सुकुमार कश्यप का कहना है कि मेडिकल कॉलेज से कोरोना से मरने वालों की रिपोर्ट शून्य ही मिली है। हालांकि पीबीएम में बीकानेर संभाग के चारों जिलों के अलावा अन्य जिलों के मरीज भी इलाज के लिए आते हैं। कार्यालय से केवल जिले की रिपोर्ट ही जारी की जाती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn